Petra og Santis sted er helt unikt. Her vågner man til lyden af hanen, der galer i det fjerne, gedekid der bræger og her leger hunden med gederne, som vist ikke helt forstår, hvad det går ud på!
Petra og Santi er venlige og opmærksomme værter og man kan købe produkter fra deres økologiske finca, fx kan man nyde friske æg til morgenmaden og nyhøstede grøntsager. Den lille finca ligger for enden af en smal vej med høje stengærde på begge sider. Stedet hedder Poc a Poc (lidt af gangen) og sådan går livet her. Stille og roligt - ingen hast.
Boligen er et lille anneks på siden af huset, der er egen indgang, gode muligheder for at lave mad og for at sidde ude eller inde og nyde den. Vi havde nogle dejlige dage på den lille finca nær Inca.